Paîs Basc: e cres la repression cuintri de çampe abertzale
E somee simpri plui dongje la metude fûr leç de bande des autoritâts politichis e judiziariis spagnolis di chei partîts che a àn cjapât sù la rapresentance politiche de çampe nazionaliste basche, daspò de ilegalizazion di Batasuna e di altris sogjets politics di aree abertzale. Dut câs la strade de metude fûr leç e de criminalizazion no cjape dentri dome i sogjets politics, ma ancje chei impegnâts in ativitâts sociâls e culturâls come che a àn denunciât ta chestis zornadis i avocats difensôrs impegnâts intal procès 18/98 che al à puartât a condanis pesantis par une cincuantine di membris di associazions culturâls, mieçs di comunicazion e altris realtâts dal panorame nazionalitari basc. Lis motivazions de sentence a son stadis rindudis publichis pocjis zornadis indaûr e, a àn dite i avocats de difese, a vierzin la puarte par une gnove butade di criminalizazion daûr de idee che dut ce che si bat pe autodeterminazion basche al è ETA. Intant, sul principi dal an, propit la organizazion armade basche e à dât fûr un gnûf comunicât là che e denuncie la incressite de repression de bande dai stâts spagnûl e francês cuintri de societât basche e e fâs savê che e larà indenant cu lis sôs azions armadis. Sul finî dal 2007, invezit, la çampe indipendentiste basche si è dade adun a Elorrio par sburtâ il progjet di un stât basc indipendent. Chê de costruzion di un stât al è un percors lunc, al è stât dite, ma e reste la uniche strade pussibile par garantî i dirits nazionâi dai bascs. Dut câs, chest procès al podarà deventâ realtât dome se e je la volontât de citadinance basche e daûr di un percors a tapis come chel proponût a Iruñea / Pamplona ai 3 di Març dal 2007.
[Font: Gara, 31/12/2007 e 02-03-10-12/01/2008]
fur_Latn fur_Latn oci_Latn